Het SA Gazoo Racing bekend gemaak?Die Engelse gesegde lui “there is no I in team”, maar ek is tog oortuig daarvan dat Toyota Suid-Afrika, en moontlik spesifiek een man, Glenn Crompton, visepresident van bemarking by Toyota Suid-Afrika, ŉ kardinale rol in die gewildheid van Gazoo Racing wêreldwyd gespeel het. Hoekom sê ek so? Eenvoudig. Die Hilux-bakkie wat die Dakar gewen het. Daai einste bakkie is hier in Suid-Afrika deur Toyota Suid-Afrika en Glynn Hall van Hallspeed en spanhoof van Toyota Gazoo Racing Suid-Afrika ontwerp en ontwikkel. Voordat die Hilux gewen het, is dit meestal met Suid-Afrikaanse rande ontwikkel en eers na verskeie oorwinnings het Japan begin regop sit. Nog ŉ rede is een van Glenn se idees dat ses motorjoernaliste in ŉ reeks teen mekaar jaag om weer ŉ opgewondenheid vir motorsport te kweek. Dit het beslis gewerk en daar is in die afgelope jaar heelwat meer oor motorsport berig as voorheen. Die risiko was groot – ses motors, almal omtrent R750 000 werd sonder die valhelms, renpakke, brandstof, bande, vlugkaartjies en dies meer, in die hande van ses mense wat kan jaag, maar wat hoofsaaklik amateurs is. Gelukkig het elke buksie redelik ongedeerd die seisoen klaar gemaak. Ashley Oldfield (Cars.co.za) is as kampioen gekroon, Thomas Falkiner (TimesLive) tweede, Sean Nurse (AutoTrader) derde, Mark Jones (Citizen) vierde, Jeanette Kok-Kritzinger (Wiele2Wiele) vyfde en Lerato Matebese (TopGear) in sesde plek. Toyota neem op eie bodem aan vier motorsportsoorte deel: Rally Raid, dis nou die Dakar-bakkies, GTC of Global Touring Cars met hul GTC-Corolla, tydrenne met ŉ Toyota Starlet en S2000-klas Toyota Auris sowel as hul eie GR Cup waarin die ses GR-Yarisse jaag. In elkeen van die klasse is daar private jaers wat hul voertuie by Toyota koop, hul eie borge kry en in die reeks jaag, maar daar is ook Toyota se eie renjaers. Die spanne lyk só: Mandla Mdakane het sy GTC-skoene opgehang in ruil vir ŉ tydrenmotorsitplek. In die laaste ronde van die GTC‑kampioenskap het Ashley Oldfield sy Yaris se sleutels geruil vir die GTC s’n. Saood Variawa het tweede in die GTC-kampioenskap geëindig, fantasties as ŉ mens onthou dat hy pas 17 geword het. Die veldrenkampioenskap is amper klaar en dis twee Toyota‑manne, Giniel en Henk, wat om die titel veg.